**UPRAVNI ODJEL ZA ZDRAVSTVO,**

**SOCIJALNU SKRB, UDRUGE I MLADE**

**KLASA: 011-03/19-1/2**

**URBROJ: 2198/1-05-19-6**

**Zadar,14. svibnja 2019. godine**

**ŽUPAN**

**PREDMET:** Nacrt prijedloga Odluke o broju ordinacija u Domu zdravlja Zadarske županije

**PRAVNI TEMELJ**:Zakon o zdravstvenoj zaštiti (Narodne novine broj: 100/18), Statut Zadarske županije (Službeni glasnik Zadarske županije broj 15/09, 7/10, 11/10, 4/12, 2/13, 14/13 i 3/18)

**NADLEŽNOST**

**ZA DONOŠENJE**: Županijska skupština

**PREDLAGATELJ:** Upravni odjel za zdravstvo, socijalnu skrb, udruge i mlade

**IZVJESTITELJ**: Bernard Maruna,dipl. iur., pročelnik Upravnog odjela za zdravstvo, socijalnu skrb, udruge i mlade

**OBRAZLOŽENJE:**

Dom zdravlja kao zdravstvena ustanova, sukladno članku103. Zakona o zdravstvenoj zaštiti (Narodne novine broj 100/18) nositelj je zdravstvene zaštite na primarnoj razini zdravstvene djelatnosti te pruža zdravstvenu zaštitu obavljanjem djelatnosti obiteljske (opće) medicine, dentalne zdravstvene zaštite, dentalne tehnike, zdravstvene zaštite žena, zdravstvene zaštite predškolske djece, medicine rada / medicine rada i sporta, logopedije, laboratorijske, radiološke i druge dijagnostike, sanitetskog prijevoza, ljekarničke djelatnosti, fizikalne terapije, patronažne zdravstvene zaštite, zdravstvene njege te palijativne skrbi, kao i obavljanjem specijalističko-konzilijarne djelatnosti.

Člankom 46. Zakona utvrđeno je da primarnu zdravstvenu zaštitu u djelatnostima obiteljske (opće) medicine, dentalne zdravstvene zaštite, zdravstvene zaštite žena, zdravstvene zaštite predškolske djece, medicine rada / medicine rada i sporta, laboratorijske dijagnostike te zdravstvene njege u kući, a koja se do 1. siječnja 2019. godine obavljala na osnovu koncesija javne zdravstvene službe dane privatnim zdravstvenim radnicima, mogu i dalje obavljati privatni zdravstveni radnici u ordinacijama kao novom obliku rada privatnih zdravstvenih radnika u mreži javne zdravstvene službe.

U mreži javne zdravstvene službe za područje Zadarske županije za djelatnosti opće/obiteljske medicine, dentalne medicine, zdravstvene zaštite žena, zdravstvene zaštite predškolske djece,medicine rada, laboratorijske dijagnostike i zdravstvene njege u kući utvrđena je ukupna potreba za 281 timova zdravstvene zaštite, a s Hrvatskim zavodom za zdarvstveno osiguranje ugovoreno je 256 timova. Od toga je 70 timova ugovoreno s Domom zdravlja Zadarske županije, 186 timova ugovoreno je s privatnim zdravstvenim radnicima/konceionarima Zadarske županije za obavljenje javne zdravstvene službe na području gradova i općina Zadarske županije, a prestalih 25 mjesta u mreži javne zdravstvene službe za područje Zadarske županije službe nije popunjeno. U svrhu osiguranja kontinuiranosti zdravstvene zaštite, što je jedno od temeljnih načela zdravstvene zaštite stanovništva Republike Hrvatske, člankom 103. Zakona o zdravstvenoj zaštiti (Narodne novine broj 100/18) definirana je obveza doma zdravlja da uz odluku osnivača u djelatnostima koje u mreži javne zdarvstvene službe mogu obavljati privatni zdravstveni radnici, ima do 25 % ordinacija u odnosu na ukupan broj potrebnih ordinacija u mreži javne zdravstvene službe te obveza osiguranja provođenje djelatnosti, ako obavljanje istih sukladno mreži javne zdravstvene službe nije drukčije organizirano.

Također, temeljem članka 13. Općih uvjeta ugovora o provođenju primarne zdravstvene zaštite iz obveznog zdravstvenog osiguranja (Narodne novine 160/13), nadležni dom zdravlja u slučaju spriječenosti privatnog zdravstvenog radnika ugovorenog s HZZO om za obavljanje zdravstvene djelatnosti u mreži javne zdravstvene službe za određeno područje, u obvezi je osigurati kontinuiranost u pružanju zdravstvene zaštite osiguranih osoba.

Slijedom navedenog, u Domu zdravlja Zadarske županije predlaže se osigurati uvjete u pogledu prostora, radnika i medicinsko-tehničke opreme za **25% ordinacija u** djelatnostima opće/obiteljske medicine, dentalne medicine, zdravstvene zaštite žena, zdravstvene zaštite predškolske djece, djelatnosti medicine rada, laboratorijske dijagnostike i zdravstvene njege kući. Preostali prostor i medicinsko tehničku opremu Dom zdravlja Zadarske županije može davati u zakup sukladno posebnim uvjetima utvrđenim člankom 268. Zakona o zdravstvenoj zaštiti (Narodne novine broj 100/18.).

Ovaj nacrt prijedloga Odluke o broju ordinacija u Domu zdravlja Zadarske županije dostavlja se županu kao ovlaštenom predlagatelju na prihvaćanje te upućivanje Županijskoj skupštini na nadležno postupanje.

**FISKALNI UČINAK NA PRORAČUN**: Za provođenje ove Odluke nije potrebno osigurati dodatna sredstva u županijskom proračunu.

**PROVEDBA MJERA ŽUPANIJSKE RAZVOJNE STRATEGIJE**: CILJ: 3/Prioritet 3.1./ Mjera 3.1.5.

**PRIJEDLOG PRIPREMILI:** Bernard Maruna, dipl. iur., pročelnik

 dr.sc. Franka Krajnović, pomoćnica pročelnika

 **PROČELNIK**

 **Bernard Maruna, dipl. iur.**

**ŽUPANIJSKA SKUPŠTINA**

**KLASA: 011-03/19-1/2**

**URBROJ:**

**Zadar, \_\_\_\_\_\_\_\_\_\_\_\_\_\_\_\_\_\_\_ 2019. godine**

Na temelju članka 103. Zakona o zdravstvenoj zaštiti (Narodne novine broj 100/18) i članka 12. Statuta Zadarske županije (Službeni glasnik Zadarske županija 15/09, 7/10, 11/10, 4/12, 2/13, 14/13 i 3/18.) Županijska skupština Zadarske županije, na sjednici, održanoj……………….2019. godine donijela je

**ODLUKU**

 **o broju ordinacija u Domu zdravlja Zadarske županije**

**Članak 1.**

Ovom odlukom utvrđuje se broj ordinacija koje će djelatnost obavljati u okviru Doma zdravlja Zadarske županije (u daljnjem tekstu: Dom zdravlja), iskazano kao postotak od ukupnog broja ordinacija potrebnih prema Mreži javne zdravstvene službe u svakoj pojedinoj djelatnosti.

**Članak 2.**

Dom zdravlja Zadarske županije, u skladu s važećom Mrežom javne zdravstvene službe, u svom sastavu mora imati 25% ordinacija u djelatnostima:

- obiteljske (opće) medicine,

- stomatološke zdravstvene zaštite,

- zdravstvene zaštite dojenčadi i predškolske djece,

- zdravstvene zaštite žena,

- laboratorijske dijagnostike,

- medicine rada i

- zdravstvene njege u kući.

**Članak 3.**

Zdravstveni radnik Doma zdravlja zahtjev za zakup poslovnog prostora u kojem obavlja zdravstvenu djelatnost podnosi Upravnom vijeću Doma zdravlja, a zbog nastavka obavljanja zdravstvene djelatnosti u ordinaciji.

Upravno vijeće Doma zdravlja dužno je donijeti odluku o zahtjevu iz stavka 1. ovoga članka, te na istu ishoditi suglasnost predstavničkog tijela osnivača u roku od 60 dana, od dana podnošenja zahtjeva zdravstvenog radnika.

**Članak 4.**

Upravno vijeće odlučuje o zahtjevu zdravstvenog radnika, zaposlenika ustanove koji iskazuje interes za obavljanje privatne praske ( ordinaciji) u zakupu poslovnog prostora Doma zdravlja pod uvjetom da isti kumulativno ispunjava sljedeće uvjete:

- da je najmanje 5 godina zaposlen u toj djelatnosti u Domu zdravlja kao nositelj tima,

- da radi u punom radnom vremenu,

- da je uredno ispunjavao obveze iz ugovora o radu s Domom zdravlja,

- da je stekao stupanj doktora specijalista i ispunio sve obveze prema zdravstvenoj ustanovi iz ugovora o specijalističkom usavršavanju.

Iznos zakupnine određuje se sukladno Odluci o kriterijima za određivanje zakupnine za poslovne prostore Doma zdravlja Zadarske županije koju donosi Županijska skupština Zadarske županije.

**Članak 5.**

 U slučaju većeg broja zdravstvenih radnika koji su iskazali interes za obavljanje privatne prakse (ordinaciji) u zakupu poslovnog prostora u kojemu su do tada obavljali djelatnost uz ispunjenje uvjeta iz članka 4. ove Odluke prednost ima:

1. zdravstveni radnik s dužim neprekidnim radnim stažem u toj djelatnosti u Domu zdravlja,
2. zdravstveni radnik koji ima duži radni staž obavljanja te djeltanosti u ruralnom području udaljenom od sjedišta Doma zdravlja,
3. zdravstveni radnik koji ima status hrvatskog branitelja sukladno posebnom zakonu.

U slučaju da više zdravstvenih radnika ima jednake uvjete, prednost se daje onome tko je ranije podnio zahtjev Upravnom vijeću Doma zdravlja.

**Članak 6.**

Upravno vijeće Doma zdravlja prilikom odlučivanja o zahtjevima zdravstvenih radnika dužno je voditi računa o postotku ordinacija koje u svakoj pojedinoj djelatnosti treba osigurati sukladno članku 2. ove Odluke.

 U situaciji kada zbog nekog posebno opravdanog razloga je potrebno odstupiti od utvrđenih 25% ordinacija iz članka 2. ove Odluke, Upravno vijeće dužno je o tome donijeti odluku te uz obrazloženje dostaviti na suglasnost predstavničkom tijelu osnivača.

**Članak 7.**

U slučaju kada zdravstveni radnik koji obavlja privatnu praksu u ordinaciji i koji ima sklopljen ugovor o provođenju zdravstvene zaštite sa Hrvatskim zavodom za zdravstveno osiguranje iskaže namjeru za promjenu prostora obavljanja djelatnosti, o istom odlučuje predstavničko tijelo osnivača.

Suglasnost predstavničkog tijela osnivača za promjenu prostora obavljanja djelatnosti bit će izdana samo u slučaju kada je u ordinaciji u kojoj je dosad radio zdravstveni radnik osiguran kontinuitet zdravstvene zaštite.

**Članak 8.**

Ova Odluka stupa na snagu dan nakon objave u Službenom glasniku Zadarske županije.

**PREDSJEDNIK SKUPŠTINE**

**Željko Lončar**